Som en del af energiforliget fra 2012 var det meningen, at flere nye kystnære havvindmølleparker skulle stå klar i 2020. Men dem er regeringen klar til at skrotte for at spare i omegnen af syv milliarder, der skal være med til at dække det milliardstore tab som følge af afskaffelsen af den såkaldte PSO-afgift.

Ifølge energi - og klimaminister Lars Christian Lilleholt er regningen for den grønne omstilling blevet for dyr, og selvom beslutningen er blevet kritiseret for at sætte positionen som "grønt" foregangsland over styr, understregede ministeren i dag, at han mener, at det går godt med den grønne energiproduktion.

Læs også : Modstandere er glade for planer om at droppe vindmøller

Ifølge Energiforliget fra 2012 skal de kystnære havvindmøller udbyde 350 MW og stå færdige i 2020, hvor halvdelen af danskernes elforbrug skal komme fra vindkraft. Energiaftalen løber frem til 2020 og en del af den er udbygning af vindkraft, sådan at grønne energikilder som sol, vind og biobrændsel skal levere el og varme.

I 2015 leverede vindmøllerne hvad der svarer til cirka 42 procent af danskernes elforbrug.

Det er dog ikke ensbetydende med, at alle procentdele er løbet ud i stikkontakterne. I Danmark både importerer og eksporteres op til 80 procent af landets maksimale forbrug, og derfor bliver dele af den danske vindproduktion solgt til andre lande. Omregnet til hvor meget vind fyldte i det samlede danske elmiks, viser foreløbige tal ifølge energinet.dk 39 procent.